ડિઝાસ્ટર મૅનેજમૅન્ટને નિર્ણયાત્મક સહાય પૂરી પાડવાથી લઈને ડેટા એકઠો કરવાનું અને તેના પ્રોસેસિંગનું, એરિયલ રિમોટ સેન્સિંગ તેમજ ડેટાના પ્રસારણને લગતી જવાબદારીઓ નિભાવવાનું કામ એનઆરએસસી કરે છે. હાલમાં ધ્રુવીય સૂર્ય-સમકાલીન(સિંક્રોનસ) ભ્રમણકક્ષામાં અગિયાર ઉપગ્રહો કાર્યરત છે. દુનિયામાં આજે નાગરિક ઉપયોગ માટેનો આ સૌથી મોટો રિમોટ સેન્સિંગ ઉપગ્રહ નક્ષત્ર કાર્યક્રમ છે. આઇઆરએસની કાર્યપ્રણાલીમાં વધારો કરવાના હેતુસર ઉત્તર ધ્રુવ ખાતે પોતાનું સર્વપ્રથમ ગ્રાઉન્ડ સ્ટેશન ઊભું કરવાનો ઇસરોએ નિર્ણય કર્યાે છે. ઇસરો પાસે પહેલેથી જ બે ગ્રાઉન્ડ સ્ટેશનો છે. એક છે શાદનગર ખાતે આવેલું ‘ઇમજીઓસ’ અને બીજું એન્ટાર્કટિકામાં ‘એજીઓસ’ નામનું સ્ટેશન આવેલું છે. ૧૪-ઓર્બિટની ભ્રમણકક્ષાના વિસ્તારને પહોંચી વળવા માટેનો ઉદ્દેશ પાર પાડવાના હેતુસર આ ગ્રાઉન્ડ સ્ટેશનનું મહત્ત્વ એ રીતે પણ વધી જાય છે. આ ગ્રાઉન્ડ સ્ટેશન કાર્યરત થશે ત્યારે સમાન ભ્રમણકક્ષાનો સંપૂર્ણ ડેટા ડાઉનલોડ કરી શકવાની અને તે ડેટાને શાદનગરના ગ્રાઉન્ડ સ્ટેશને ટ્રાન્સફર કરી શકવાની સુવિધા ઊભી થશે. ઉત્તર ધ્રુવ ખાતે આ ગ્રાઉન્ડ સ્ટેશન ઊભું કરવામાં પડકારોનો સામનો કરવો પડે તેમ છે. કેમ કે, આંતરરાષ્ટ્રીય સ્તરેથી મંજૂરીઓ મેળવવી પડશે. ઉત્તર ધ્રુવના કઠોર હવામાનમાં હાર્ડવેરનું ઇન્સ્ટોલેશન કરવું એ ખૂબ જ અઘરું કાર્ય ગણાય છે. છતાં ઇસરોએ આ પડકારને પૂરો કરવાનો નિર્ધાર વ્યક્ત કર્યાે છે.